REGULAMENTUL (UE) 2020/749 AL COMISIEI

din 4 iunie 2020

de modificare a anexei III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de clorat din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 16 alineatul (1) litera (a),

întrucât:

(1) În conformitate cu Decizia 2008/865/CE a Comisiei (2), toate autorizațiile produselor de protecție a plantelor care conțin clorat au fost revocate ca urmare a neincluderii cloratului în anexa I la Directiva 91/414/CEE a Consiliului (3).

(2) Pentru clorat nu a fost stabilită nicio limită maximă pentru reziduuri (LMR) și deoarece această substanță nu a fost inclusă în anexa IV la Regulamentul (CE) nr. 396/2005, în prezent, LMR implicită de 0,01 mg/kg se aplică tuturor produselor alimentare și de hrană pentru animale incluse în anexa I la Regulamentul (CE) nr. 396/2005.

(3) În afară de utilizarea sa anterioară în produsele de protecție a plantelor, cloratul este, de asemenea, o substanță care este formată ca subprodus rezultat din utilizarea dezinfectanților pe bază de clor în prelucrarea alimentelor și a apei potabile. Aceste utilizări determină ca actualmente reziduurile de clorat să fie detectabile în alimente.

(4) Autoritatea Europeană pentru Siguranța Alimentară (denumită în continuare „autoritatea”) a colectat între 2014 și 2018 date de monitorizare pentru a investiga prezența reziduurilor de clorat în alimente și în apa potabilă. Datele respective au indicat că reziduurile de clorat sunt prezente la niveluri care depășesc frecvent LMR implicită de 0,01 mg/kg și că nivelurile variază în funcție de sursă și de produs. Din aceste constatări rezultă că, deși se utilizează bune practici, actualmente nu este posibil să se atingă niveluri de reziduuri care să fie conforme cu LMR actuală de 0,01 mg/kg.

(5) Autoritatea a adoptat un aviz științific privind riscurile pentru sănătatea publică determinate de prezența cloratului în alimente (4). În avizul respectiv, autoritatea a stabilit o doză zilnică tolerabilă (DZT) de 3 μg/kg de greutate corporală pe zi și o doză acută de referință (DAR) de 36 μg/kg greutate corporală. Autoritatea a concluzionat că, pe baza datelor colectate în 2014, expunerea alimentară acută la clorat nu a depășit DAR. Expunerile alimentare medii la clorat în țările europene au depășit DZT în anumite subgrupuri ale populației cum ar fi sugarii și copiii mici cu deficit de iod ușor până la moderat.

(6) Pentru a reduce nivelurile de clorat și a reduce expunerea prin acțiuni coordonate în mai multe sectoare relevante și conexe, în 2017, statele membre au convenit un plan de acțiune multidisciplinară, care cuprinde un set de acțiuni care urmează să fie întreprinse în paralel, inclusiv acțiuni vizând apa potabilă, igiena și stabilirea unor limite maxime temporare pentru reziduurile din produse alimentare și din hrana pentru animale.

(7) Prezentul regulament vizează stabilirea nivelurilor maxime temporare în produsele alimentare. În acest scop, un număr mare de date referitoare la detectare au fost colectate în perioada 2014‐2018, atât de către statele membre, cât și de către operatorii din sectorul alimentar. Datele arată o tendință generală de scădere a nivelurilor, ceea ce sugerează că practicile de producție s-au îmbunătățit deja, într-o anumită măsură. În cazul specific al cloratului, în cazul căruia reziduurile nu provin din utilizarea pesticidelor, dar sunt rezultatul utilizării soluțiilor pe bază de clorură în prelucrarea alimentelor și a apei potabile, este necesar ca nivelurile maxime să fie stabilite astfel încât să fie „cât mai mici posibil” (principiul ALARA), prin respectarea bunelor practici de fabricație, asigurându-se totodată că bunele practici de igienă sunt în continuare posibile. Această abordare asigură faptul că operatorii din sectorul alimentar aplică măsuri de prevenire și reducere a nivelurilor de clorat din alimente, în măsura în care este posibil, pentru a proteja sănătatea publică, dar iau în considerare și necesitatea siguranței microbiologice a alimentelor.

(8) LMR-urile temporare pentru clorat în conformitate cu principiul ALARA se bazează pe percentila 95 rezultată din datele privind prezența substanței în cauză, ținând seama de utilizarea apei potabile tratate în mod corespunzător în procesul de prelucrare a alimentelor. Este necesar ca LMR-urile provizorii să fie revizuite în termen de cel mult cinci ani de la publicarea prezentului regulament, având în vedere posibilele evoluții în domeniul igienei și apei potabile, precum și noile progrese realizate de operatorii din sectorul alimentar vizând reducerea cloratului sau de fiecare dată când devin disponibile noi informații și date care ar justifica o revizuire mai timpurie.

(9) Comisia a consultat laboratoarele de referință ale Uniunii Europene cu privire la limitele de determinare adecvate (LDA) pentru reziduurile de clorat în anumite produse specifice.

(10) Pe baza avizului științific al autorității și ținând cont de factorii relevanți pentru domeniul în cauză, LMR-urile propuse îndeplinesc cerințele de articolul 14 alineatul (2) din Regulamentul (CE) nr. 396/2005.

(11) Prin urmare, este necesar ca Regulamentul (CE) nr. 396/2005 să fie modificat în consecință.

(12) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale.

ADOPTĂ PREZENTUL REGULAMENT:

Articolul 1 Anexa III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 LMR provizorii pentru clorat se revizuiesc cel târziu la 8 iunie 2025.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 4 iunie 2020. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Decizia 2008/865/CE a Comisiei din 10 noiembrie 2008 privind neincluderea cloratului în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță (JO L 307, 18.11.2008, p. 7).

(3) Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

(4) EFSA (Autoritatea Europeană pentru Siguranța Alimentară), 2015. Scientific opinion on the risks for public health related to the presence of chlorate in food (Aviz științific privind riscurile pentru sănătatea publică determinate de prezența cloratului în alimente). EFSA Journal 2015;13(6):4135, p. 103.